ការសម្ភាសន៍របស់អ្នកមីងគាន ពៅ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះគាន ពៅ

***ពត៌មានសង្ខេបរបស់អ្នកមីងគាន ពៅ***

*សព្វថ្ងៃនេះអ្នកមីងគាន ពៅមានអាយុ៥១ឆ្នាំហើយ គាត់កើតនៅថ្ងៃពុធ ឆ្នាំចរ ខែកត្តិកនៅចុងឃ្នៀស ខេត្តសៀមរាប។ គាត់មានបងប្អូនចំនួន៥នាក់ហើយគាត់ជាកូនពៅក្នុងក្រុមគ្រួសារ។ កាលពីសម័យប៉ុល ពតគាត់ត្រូវបានជម្លៀសទៅខាងខេត្តបាត់ដំបងជាមួយម្តាយនិងបងស្រីរបស់គាត់។ គាត់ត្រូវបានធ្វើការងារលំបាកជាច្រើនដើម្បីបានបបរហូបចិញ្ចឹមជីវិត គាត់ត្រូវបានគេវាយដំដោយសារតែគាត់ឃ្លានពេកហើយរើសរបស់ដែលគេចោលយកមកញុំបំពេញក្រពះ។ សព្វថ្ងៃគាត់មានចៅមួយនាក់ និងកូន៣នាក់ ប្តី
របស់គាត់បានបាត់បង់ជីវិតមួយឆ្នាំជាងហើយ ជីវភាពគ្រួសារមានការខ្វះខាតដោយសារគាត់មានជំងឺប្រចាំកាយផងហើយកូនៗនៅរៀនទៀត អត់មានអ្នកទីពឹង។*

ក៖ បាទជាដំបូងខ្ញុំសូមថ្លែងអំណរគុណដល់អ្នកមីងដែលបានឲ្យខ្ញុំសម្ភាសន៍ពីប្រវិត្តរបស់មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់អ្នកមីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីងណា បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី១៩ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស ក្រុងសៀមរាប ខេត្តសៀមរាបណាមីងណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ
អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ឈ្មោះពៅ។

ក៖ ត្រកូលមីង?

ខ៖ គាន ពៅ។

ក៖ គាន ពៅ?

ខ៖ ចាស។

ក៖ បាទ ចុះអ្នកមីងមានឈ្មោះហៅក្រៅទេ?

ខ៖ អត់ តែមួយណឹងឯង។

ក៖ ចុះអ្នកមីងមានអាយុប៉ុន្មានហើយឆ្នាំណឹង?

ខ៖ ៥១ឆ្នាំ។

ក៖ ចុះមីងចាំថ្ងៃខែឆ្នាំកំណើតមីងបានទេមីង?

ខ៖ ខ្ញុំចាំបាន ខ្ញុំថ្ងៃពុធ ឆ្នាំចរ ខែកត្តិក។

ក៖ ចុះឆ្នាំបារាំងចាបានទេអ្នកមីង?

ខ៖ អត់។

ក៖ ចុះអ្នកមីងមានស្រុកកំណើតនៅឯណាដែរអ្នកមីង។

ខ៖ ស្រុកកំណើតខ្ញុំនៅនេះឯងលោកគ្រូ។

ក៖ នៅចុងឃ្នៀសនេះម៉ង?

ខ៖ ចាស។

ក៖ ចុះអ្នកមីងមានបងប្អូនចំនួនប៉ុន្មាននាក់ដែរអ្នកមីង?

ខ៖ ៥នាក់។

ក៖ ប្រុសប៉ុន្មាន ស្រីប៉ុន្មានដែរអ្នកមីង?

ខ៖ ប្រុសតែ១ ស្រី៤។

ក៖ ហើយចុះអ្នកមីងជាកូនទីប៉ុន្មានដែរអ្នកមីង?

ខ៖ ខ្ញុំពៅគេ។

ក៖ ចុះអ្នកមីងអាចប្រាប់ឈ្មោះបងប្អូនទាំងអស់របស់អ្នកមីងបានទេ? តាំងពីបងគេរហូតដល់ពៅគេអ្នកមីង?

ខ៖ ឈ្មោះបងគេបង្អស់ឈ្មោះយ៉ាន គាន យ៉ាន ទី២គាន ហ៊ុន ទី៣គាន ហួរ ទី៤គាន កាំង ទី៥គាន ពៅ។

ក៖ ចុះអ្នកមីងមានចាំអ្វីខ្លះដែរអ្នកមីងកាលពីក្មេងៗអ្នកមីងធ្លាប់បានធ្វើអ្វីខ្លះដែរជាមួយបងប្អូន ឬក៏ពីសម័ុយប៉ុល ពតណឹងណា។

ក៖ ធ្លាប់ចាំបានតើចុះខ្ញុំមានតូចអីខ្ញុំធំហើយដែរ អាយុ១៣ ១៤ហើយ ចាំពីរនាក់បងប្អូនកំសត់គេវាយចូលរើសគ្រាប់ម្ជូរក្រោមផ្ទះបាយគេ រើសអាចម៍ត្រី អត់ឲ្យបងៗធំអត់ហ៊ានចូលខ្ញុំចូលទៅរើស ចូលទៅរើសទៅគេវាយ គេវាយខ្ញុំបែកអស់ហើយតាមខ្លួនតាមអី ទៅក៏ឲ្យខ្ញុំចោលខ្ញុំអត់ចោលទេខ្ចប់អាចម៍ត្រីនោះបានមកយកមកឲ្យបងខ្ញុំខ្ចប់អាំង ទៅនាំបងប្អូនហូបហើយបាយកាលនោះ អាវែកយើងបង្អែមយើងលក់សព្វថ្ងៃណឹងឯងមួយពេល រហូតដល់ខ្ញុំល្វើយខ្លាំងទៅ ម៉ែខ្ញុំអត់ថ្នាំជក់ម៉ែខ្ញុំដើររើសកន្ទុយបារីយកទៅដូរបាយម៉ែខ្ញុំ ឃ្លានខ្លាំងពេក ហើយវាប្រើមិនថាតូចមិនថាធំទេលើកអាចម៍រហូតវ៉ល់ៗល្ងាច ល្ងាចឡើងវាឲ្យហូបបបរ ព្រឹកឡើងវាឲ្យហូបបាយមួយកូនវែក បបរនោះបានមួយវែកសម្លរយើងតូច អូយ! វេទនាណាស់គ្រូអើយ ទម្រាំបានត្រដររស់ខ្ញុំពីរនាក់ធំតែក្បាល ហើយនិងក្បាលពោះរ ត្រកួនប៉ាខ្ញុំដាំគៀនផ្ទះមួយវាលខ្ញុំស៊ីតែ២ ៣នាក់បងប្អូនទេ រើសអាចម៍ត្រីអាចម៍អីគេបានទៅបា៉ខ្ញុំគេឲ្យមករកទន្លេទៅបានលាក់ប្រហុកបានតិចតួចទៅយកទៅលាយបានខ្ចប់អាំងទៅបេះត្រកួនបានទ្រនាប់ពីរនាក់បងប្អូនណឹង ដល់ម៉ែខ្ញុំគេជម្លៀសទៅបាត់ៗបងៗគេជម្លៀសអស់ពីផ្ទះ ទៅក៏នៅតែខ្ញុំ២នាក់បងប្អូនទាល់តែយប់បានម៉ែខ្ញុំមក ហើយខ្ញុំពីរនាក់បងប្អូននោះក៏មិនបាននៅទំនេរវាប្រើយើងតែរហូត ដកអាកន្ទាំងបាយសរ សែងអាចម៍ ប្រមូលអាចម៍គោ ថាសព្វមុខវាប្រើយើង និយាយតែពីរឿងណឹងវាឆ្អែតឆ្អន់សម័យអាពតខ្ញុំគ្រាន់តែនឹកឃើញអាពតខ្ញុំខឹង វាវេទនាខ្ញុំទៅវាខឹងបានមិនចង់រំលឹកវា ចាសវេទណាាស់ពេក រហូតដល់ម៉ែខ្ញុំឃើញវាដឹកស្រូវ ទៅវារលោះកន្ទេលអីកំពុប ទៅក៏ម៉ែខ្ញុំវាទៅផុតហើយឃើញស្រូវនៅក្រឡុកជើងគោម៉ែទៅប្រមូលបានប៉ុណ្ណេះឯងវារកយកម៉ែខ្ញុំទៅវាយចោលវាយអីពួកខ្ញុំយំរងាលនៅផ្ទះ រួចទៅបានគេមកជួយបានមួយសារទៅក្រោយទៀតទៅបានវៀតណាមរំដោះបាននេះបានផុតកុំអីម៉ែខ្ញុំងាប់ វារកចាប់ដាក់រទេះហើយតើប៉ុនដល់ពួកចល័តចុះទៅទាន់ ថាអូនអើយអូនឯងយំអីពួកអូនឯងយំអី នាំម៉ាក់ប៉ាទៅ ទៅអាដែលនាំគ្នាទៅយកអង្ករនៅរោងម៉ាស៊ីនហូប ដែលគេស្អីកាលនោះច័ន្ទរង្សីរំដោះបានហើយ បានភ្លេចខ្លួនបាត់វាក៏នាំម៉ែកូនទៅយកអង្ករយកអីហូបបើបងប្រុសខ្ញុំវិញអត់យកអីទេទៅចាប់កូនជ្រូកជិះ គាត់អត់មានយកអីគាត់ឃើញកូនជ្រូកមួយទៅគាត់ចាប់កូនជ្រូកជិះយកជ្រូកបានតែមួយណឹងឯង ថាម៉ែខ្ញុំចាស់ហើយគាត់បានអង្ករមួយបង្វេចប៉ុននេះ ហើយខ្ញុំនៅជំទើរៗដែរនោះបានម្នាក់មួយកញ្ជុបៗហើយប៉ាខ្ញុំអត់នៅទៀត ប៉ាខ្ញុំគេជម្លៀសមកឯទន្លេមិនដែលបាននៅជុំុគ្នា មួយខែ៣០ថ្ងៃមិនដែលបានស្គាល់មុខបងប្អូនឪពុកទេ ខ្ញុំពីរនាក់នេះខ្ញុំនៅជាប់ជាមួយម៉ែដេលខ្ញុំនៅតូចនៅកុមារអាចម៍គោ ពិបាកហើយវាត្រូវជម្លៀសយើងម៉ោង១២យប់លោកគ្រូអើយជម្លៀសខ្ញុំ ខ្ញុំនៅតូចស្លៀកខោខ្លីអត់មានអាវមានអីទេដើរតាមវាមកម៉ោង១២យប់ទូលជៀលដែកប៉ាខ្ញុំ ទីងណាត់ទីងណែងវានាំដើរទៅជម្លៀសកាត់ទឹកអូរទឹកអីត្រឹមៗនេះ អូយ!ខ្ញុំវេទនណាស់លោកគ្រូអើយកាលនោះ ទម្រាំមកបានប៉ុណ្ណេះនេះថាលំបាកក៏វាមិនទាន់ប៉ុណ្ណោះយើងបានហូបបានអីគ្រប់គ្រាន់វេទនាណាស់កាលនោះលោកគ្រូនឹកឃើញអារឿងណឹងមកវាឆ្អែតឆ្អន់ថាខ្ញុំលែងចង់និយាយចង់អី បានប្រដៅកូនសព្វថ្ងៃណឹងហើយកូនអើយ កូនឯងសម័យឥឡូវកូនឯងថានឿយសោរចុះទម្រាំតែម្តាយសម័យអាពត បាយក៏គ្មានហូប គេឲ្យយើងថាបាយយើងហូបសព្វថ្ងៃមួយម៉ាត់យើងណឹងឯង ហើយម្តាយផឹកទឹកបំពេញម៉េចបានត្រដររស់មកដល់សព្វថ្ងៃចុះកូនឯងនឿយសោរប៉ុណ្ណេះក៏មិនអត់តិចពិបាកដល់វគ្គណឹងវិញទៅយើងមានអី និងទុកអី ដែលសម័យយើងនេះយើងមើលអត់ឃើញទេកូន ចេះតែខំប្រដៅកូនឲ្យវាខំរកខំអី កុំឲ្យដូចខ្លាចប្រវិត្តដូចខ្ញុំកាលអាពតនោះវេទនារកបាយហូបមិនបាន បើបបរវិញវាបបរលាយគ្រប់មុខព្រលិត តាំងពីគល់ល្ហុងវាបបរឲ្យយើងហូប រហេមរហាមណាស់លោកគ្រូរឿងណឹងនោះ វេទនាគ្មានថ្ងៃស្រាកស្រានទេខ្ញុំត្រកួនមួយវាលស៊ីទាល់តែខ្ទិចណឹង២នាក់បងប្អូន បើបងខ្ញុំវិញនាំគ្នាដកដូចគាត់និយាយមិញអញ្ចឹង ដកត្រួយកន្ទ្រាំងហេកន្ទ្រាំងអីហូបទៅ២នាក់បងប្អូន គេមករកវាយខ្ញុំបងខ្ញុំយកខ្លួនរង កាកាំភ្លើងឈើវាប៉ុនៗនេះ កាំភ្លើងគេហាត់សិល្បៈគេសម័យអាពត វាវាយបងខ្ញុំបាក់៣កំណាត់កាំភ្លើង ក្បាលគាត់អត់បែក ពងតែប៉ុណ្ណឹងបាក់៣កំណាត់កាំភ្លើងក្បាលគាត់អត់បែកទេយកខ្លួនរងខ្ញុំ ខ្ញុំនៅមុខគាត់នោះវាហក់មករកវាយខ្ញុំណឹងឯងប៉ុនគាត់ទាញខ្ញុំចេញត្រូវគាត់ ក្បលគាត់អត់បែកទៀតគាត់ស្វិតបើខ្ញុំបែកប្រកាច់បាត់ទៅហើយកាលនោះខ្ញុំស្គមជាងគាត់ឆ្ងាយណាស់ស្គមឡើងថាគ្មានអ្នកណាបងប្អូនគ្មានអ្នកណាថាខ្ញុំរស់ទេ ចុះខ្ញុំមិនដែលមានអីហូបផងបាយតិចជាងគេទៀតគេឲ្យយើងស៊ីទាំងវេទនាមិនដែលស្គាល់សប្បាយចិត្ត នាំបងប្អូនទៅបាចត្រីតាមគុុម្ពស្រូវពីរនាក់គាត់ណឹង ដល់ពេលគាត់លុករុនក្តាមទឹកវាជ្រៅ គាត់មុជចាប់ក្តាមគាត់ឲ្យខ្ញុំចាប់ក្តាមដល់គាត់ដង្ហើមវែងបាត់គាត់យូរគាត់ក្រងើបគាត់អាល័យដេញចាប់ក្តាមស្រែកយំពេញវាលស្រែអាពតគេដល់គេវាយទៀតហើយ វាយគាត់ ត្រូវទាំងពីរនាក់បងប្អូនណឹងឯងចុះបងគាត់មុជយូរនោះយើងភ័យខ្លាចគាត់ងាប់ ដល់ទឹកវាជ្រៅទៅដៃគាត់វាខ្លីផុតផើយៗវាស្រែកយំខ្លាចបងងាប់ ថាវេទនាណាស់លោកគ្រូអើយបាចត្រីចាប់ត្រីឆ្លូញនោះឡើងមកដល់មិនទាន់ការងារគេ អាដែលអាចម៍គោគេនោះគេវាយទៅ មួយថ្ងៃមាន៣ដង២នាក់បងប្អូនវាវាយកូនវាវាយយើង សុទ្ធតែគេកូនគេដាច់ខាតយើងវាអត់ដាច់ខាតយើងអាល័យឃ្លានអីកូនគេស៊ីស្មើតែយើងដែរម៉េចគេអត់ឃ្លាន ប៉ុនវាធាត់ឡើងលិចៗស៊ីស្មើនិងយើងតែយើងនេះឡើងនៅតែក្បាលអត់ហ៊ានតនិងគេទេ គេវាយរួចនាំបងប្អូនឈរយំទល់មុខគ្នាដែលគេទៅផុតទៅគេដល់ម៉ោងគេដាំបាយនាំបងប្អូនទៅទៀតហើយ ទៅរើសអាចម៍ត្រីរើសគ្រាប់ម្ជូរយកមកដុត វេទនា។

ក៖ ចុះកាលណឹងជម្លៀសទៅខាងណាដែរ ខេត្តណាដែរ?

ខ៖ ខ្ញុំទៅខាងអូរតាគី ខាងអូរតាគីខាងយើងបាត់ដំបងលោកគ្រូ ខាងអាដែលភ្នំធិបដេវេទនាណាស់លោកគ្រូអើយអត់មានអីហូបទេត្រដររស់បានប៉ុណ្ណេះវាសំណាងបុណ្យធំមិនដឹងធ្វើបុណ្យពីជាតិមុនបានធំ បានបានរស់មកប៉ុណ្ណេះ។

ក៖ ចុះម្តាយអ្នកមីងមានឈ្មោះអ្វីដែរអ្នកមីង?

ខ៖ ឈ្មោះហាង ស្រស់ ហាង។

ក៖ គាត់មានស្រុកកំណើតនៅឯណាដែរមីង?

ខ៖ ម៉ែខ្ញុំស្រុកកំណើតគាត់នៅនេះឯង បើប៉ាខ្ញុំកោយ គាន។

ក៖ គាត់នៅឯណាដែរអ្នកមីង?

ខ៖ ស្រុកកំណើតគាត់នៅព្រែកទាល់ប៉ុនពេលបានម៉ែខ្ញុំគាត់តាមម៉ែខ្ញុំមកនៅឯណេះ។

ក៖ ចុះម្តាយអ្នកមីងគាត់ជាមនុស្សបែបណាដែរអ្នកមីង កាចឬក៏ស្លូតដែរ?

ខ៖ ម៉ែខ្ញុំគាត់មិនកាចហើយមិនស្លូតមិនដែលសូវវាយកូនចៅផង គាត់បានតែជេរកូនខុសទៅកូនជេរប្រទិតតិចតួចណឹង បើប៉ាខ្ញុំ១០ជិតមួយថ្ងៃមិនដែលចង់និយាយមួយម៉ាត់ផងគាត់ស្លូត និងបងប្អូនណាក៏គាត់មិនដែលខ្វល់និងគេទេរករឿងគាត់ប៉ុណ្ណាគាត់ដើរចេញបាត់ បើម៉ែខ្ញុំគាត់មានតខ្លះបើប៉ាខ្ញុំអត់ទេ។

ក៖ ចុះឪពុកម្តាយអ្នកមីងណឹងគាត់ប្រកបការងារអ្វីដែរដើម្បីចិញ្ចឹមកូនចៅដែរអ្នកមីង?

ខ៖ លោកគ្រូអើយពីមុនវៀតណាមរំដោះដែរហើយក៏រាយមោង ចងសន្ទូចណឹងឯងលោកគ្រូ គ្មានរបរអីទេអស់មោងក៏អស់លុយអស់ទូកអស់ក្តារ ទៅក៏ជឿគេទៅទៅរកទៀតទៅឲ្យតែបានកូនរស់ ខ្ញុំទើបឡើងឈប់ពីទន្លេដែលម៉ែខ្ញុំខូចហើយខ្ញុំនឹកឃើញថាគ្មានកំណើត អស់មោងអស់លុយទៅរកមោងគេទៀតជំពាក់គេទៀតដោះគេរួចយើងអស់មោងបាត់ជំពាក់គេទៀត នឹកឃើញក៏ខ្ញុំលក់ទូកលក់ក្តារឡើងវាយកូនតូបនៅស្រុកលើដាក់បណ្តាយ ឡើងតាំងពីកូនខ្ញុំអាបងនៅតូចនៅនោះប៉ុនមីអាវខៀវខ្ញុំឡើងនៅស្រុកលើកូនខ្ញុំអត់មានអាណាចេះរាយមោងមួយខ្ញុំមិនឲ្យចេះ វាវេទនាសុទ្ធចិត្តយើងដើរស៊ីឈ្នួលទៅវាដូចគ្រាន់ទៅវិញលោកគ្រូវាអត់មានយើងជំពាក់គេ យើងជំពាក់គេតែពេលដែលយើងឈឺទៅយើងទៅរកគេតិចតួចមើលខ្លួនមើលកូនមើលចៅប៉ុណ្ណឹងឯងដែលយើងអត់ហូបតិចតួច ឲ្យជំពាក់គេធំដុំដល់រាប់រយដុល្លាររាប់ពាន់ដុល្លារដូចយើងនៅទន្លេអត់មានទេខ្ញុំនោះ ជំពាក់គេបានត្រឹម១០០ ២០០មានដែលពេលកូនឈឺខ្លួនឯងឈឺអីខ្ចីគេបង្វិលគេទៅមើលខ្លួន។

ក៖ ចុះអ្នកមីងចងចាំសាច់រឿងអ្វីជាងគេដែរទាក់ទងជាមួយឪពុកម្តាយអ្នកមីង?

ខ៖ ចងចាំតើលោកគ្រូ។

ក៖ ចងចាំអ្វីជាងគេ រឿងអ្វីដែលអ្នកមីងមិនអាចបំភ្លេចជាមួយឪពុកម្តាយ?

ខ៖ មិនអាចបំភ្លេចបានដែលខ្ញុំរករឿងម៉ែខ្ញុំខ្ញុំទ្រើសហើយ ខ្ញុំតែគាត់ទៅណាមិនឲ្យខ្ញុំទៅចេះខ្ញុំយំតាមគាត់ទាល់តែគាត់បកមកយកយើងវិញ ហើយគាត់មិនដែលវាយខ្ញុំទេ ខ្ញុំងរតាមគាត់ទៅហើយបើថាគាត់ដូចនិយាយជាមួយលោកគ្រូអញ្ចឹងខ្ញុំមកដល់ខ្ញុំកាច់ករគាត់ទៅក្រោយឲ្យទៅនិយាយជាមួយខ្ញុំសិនតែគាត់អត់ហា៊នវាយកូនដែរ ចងចាំរហូតឲ្យតែរាល់ថ្ងៃខ្ញុំទន្ទេញខ្ញុំតែងនិយាយប្រាប់កូនខ្ញុំអញណាកូនធ្វើបាបយាយហ្អែងសុទ្ធតែកាច់ករគាត់សុទ្ធតែថយក្រោយឲ្យទៅនិយាយជាប់គ្មាប៉ុណ្ណាក៏ម៉ែទាញដែរ ទៅត្រង់ណាក៏ដោយបើថាចិត្តម៉ែចង់ទៅបើមិនយកម៉ែទៅគឺរឿងធំហើយ រម៉ាលមួយថ្ងៃដល់ល្ងាចណឹងអត់បានងើបទេទាល់តែបកមកយកទៅនាំប្តីប្រពន្ធបងមកយក ចងចាំណឹងចងចាំអត់ភ្លេចទេអារឿងដែលខ្ញុំធ្វើបាបគាត់តាមគាត់ និយាយថាធ្វើបាបក៏បានដូចថាយើងតាមម្តាយដែលយើងពៅគេអត់ចង់បែកម្តាយ ធ្លាប់សម័យអាពតបែកម្តាយឪពុកទៅក៏ខ្ញុំចេះតែងរគាត់ហើយខ្ញុំធំហើយលោកគ្រូ ១៣ ១៤ហើយណឹងខ្ញុំនៅតាមប៉ុនមាឌខ្ញុំវានៅតូច ខ្ញុំស្គម ស្គមមែនទែនហើយវានៅឆ្តឹងដូចឈើចឹងឯងទៅក៏ខ្ញុំងរតែគាត់មិនដែលហ៊ានវាយខ្ញុំទេ គាត់ស្រណោះខ្ញុំវេទនាសម័យអាពតតែគាត់អត់ដែលហ៊ានវាយខ្ញុំទេ ទៅចងចាំរហូតដល់សព្វថ្ងៃមិនដែលភ្លេចទេ។

ក៖ ចុះអ្នកមីងមានចងចាំសាច់រឿងណាដែលអ្នកមីងគិតថាកម្សត់ កម្សត់ម្តាយមានសាច់រឿងណាដែរអ្នកមីង មានលោកគ្រូ មានដែលពេលខ្ញុំនាំម៉ែខ្ញុំដែលខ្ញុំចេញពីអាពតមកខ្ញុំទ្រើសហើយផុតពីណឹងខ្ញុំទ្រើសខ្ញុំពេញរូបពេញរាង នាំម្តាយអ៊ុំទៅចាក់ផ្តៅមានអង្ករតែមួយគីឡូទេខ្ញុំទៅ៥ថ្ងៃ២នាក់ម្តាយនិងកូន ទៅប្រហែល៥ថ្ងៃក៏បបរមួយថ្ងៃប៉ុននេះឯងមួយពេលប៉ុននេះឯងនាំម៉ែកូនបបរធ្វើម៉េចឲ្យគ្រប់៥ថ្ងៃណឹងឲ្យបានផ្តៅមកដោះគេ ចាសវេទនាអត់អីក៏អត់ ត្រីឃើញគេរាយមោងទៅយើងសុំថ្ងៃណាគេអត់ទៅក៏យើងពីរនាក់ម្តាយនិងកូនអំបិលអង្ករមួយគីឡូបាន៥ថ្ងៃរកស៊ីចេះតែ ខ្ញុំក្រតាំងពីដើមគំរូម៉ែឪខ្ញុំក្រតាំងពីដើមអត់មានស្គាល់រស់ជាតិមាននិងគេទេ អត់ដែលស្គាល់ថាទំនេរបើសិនជាខ្ញុំអត់បានឲ្យម៉ែខ្ញុំទៅចឹងខ្ញុំចាក់វិលល្ងាចជាមួយគេជាមួយឯងក្នុងមួយអាទិត្យខ្ញុំសម្រាកបានតែថ្ងៃអាទិត្យមួយថ្ងៃទេ ដៃជើងខ្ញុំហើមអស់ហើយបន្លារផ្តៅមុត ខំរកណាស់ដោះសងម្តាយដែរកាលម្តាយជំពាក់គេដោយសាចិញ្ចឹមយើង ខំរកដោះសងគេឡើងរួចទៅ បាននាំម្តាយមករែកព្រួលនេះឯងខ្ញុំឈប់រាយមោងម្តាយខ្ញុំលក់ផែ ប៉ាខ្ញុំខូចទៅម្តាយខ្ញុំលក់ផែទន្លេនោះអស់ អស់ទៅក៏នាំម្តាយមកដេកឯឃ្លាំងនេះ ឃ្លាំងត្រង់នេះឯង កាលម៉ែខ្ញុំខូចនេះកន្លែងធ្វើបុណ្យដើមចាន់រី ដល់ពេលណឹងកម្សត់មួយសារទៀតព្រោះអ្នកមានអីនៅទេមានកូនទូកមួយកាច់ជំពាក់ដែលធ្វើបុណ្យម្តាយជំពាក់គេ កាច់ឲ្យគេអស់ក៏នាំបងប្អូនជាមួយបងខ្ញុំនោះដែលនៅលើនោះបងប្រុសនេះ នាំដើរដេកតាមច្រាំង មាត់ច្រាំងក្បាលកន្ធាយគោមយើងគ្រូប៉ុនអាត្រើយខាងណេះ ខ្ញុំដេកតែតាមនោះឯងហើយកៅស៊ូក៏អត់មានដែរលោកគ្រូកន្ទេលមានតែមួយមុងមានតែមួយទាំងកូនទាំងចៅទាំងបងទាំងប្អូន កាលនោះមានគ្រាន់តែបងស្រីនោះមួយគាត់មានសាឡាំងសំរាន្តប៉ុនគាត់កូនច្រើនដែរ ទៅហ៊ានសម្រុះនិងបងក៏នាំបងប្អូនដើរតាមដីខ្ញុំបោចក្រណាត់មោង ក្រណាត់មោងដែលគេរាយចោលទៅរហែករហួយគេចោលណា គេចោលទៅនៅលើតាមចុងព្រៃខ្ញុំដើរបោចបងលោកគ្រូមួយផ្ទាំងៗប៉ុននេះខ្ញុំយកមកតខ្ញុំរាយត្រូវបានមួយថ្ងៃ៣ ៤គីឡូអាត្រីកំភ្លៀញកាត់ក្បាលយើងធ្វើប្រហុកណា មួយរាយ៤ ៥គីឡូនេះពីរនាក់កូនខ្ញុំកាលនោះខ្ញុំមេម៉ាយហើយ បោចទៅនាំម៉ែកូនរកទៅចិញ្ចឹមបងៗក៏រកខាងណេះខ្ញុំក៏រកខាងណេះខ្ញុំទម្រាំបានដោះខ្លួនខ្ញុំបានតូបបានអីនៅលោកគ្រូ២ឆ្នាំធឹងពេលភ្លៀងមកខ្ញុំបកមានតែកូនកៅស៊ូប៉ុណ្ណេះខ្ញុំគ្របក្បាលឲ្យកូនខ្លួុនឯងនៅហាលភ្លៀងបើថាយប់ក៏នៅហាលទាំងយប់ថ្ងៃនៅហាលទាំងថ្ងៃបានគ្របក្បាលឲ្យតែកូនទេ វេទនាឡើងទម្រាំបាន២ ៣ឆ្នាំបានខ្ញុំដោះខ្លួនបានវាយតូបនៅរើសឈើតាមមាត់ទន្លេមកនាំបានបងប្អូនវាយតូបនៅម្នាក់មួយរហូតមកដល់សព្វថ្ងៃនេះឯងលោកគ្រូចេះតែព្រឺសៗមក។

ក៖ ចុះអ្នកមីងនៅចាំឈ្មោះជីដូនជីតាបានទេអ្នកមីង?

ខ៖ ចាំបាន។

ក៖ ជីដូនជីតាខាងម្តាយឈ្មោះអ្វីដែរអ្នកមីង?

ខ៖ ខាងម៉ែខ្ញុំឈ្មោះម៉ែលឹម តាឈ្មោះតាស្រស់។

ក៖ តាស្រស់ យាយលឹម?

ខ៖ ចាស ប្តីប្រពន្ធគាត់តែខ្ញុំភ្លេចនាមត្រកូលគាត់ខ្ញុំអត់ចាំ។

ក៖ បាទ ចុះពួកគាត់ណឹងមានស្រុកកំណើតនៅចុងឃ្នៀសនេះដែរមែន?

ខ៖ ចាសនៅនេះទាំងអស់។

ក៖ ចុះខាងឪពុកវិញ យាយតាខាងឪពុកវិញ?

ខ៖ យាយតាខាងឪពុកនៅខាងព្រែកទាល់។

ក៖ ពួកគាត់ឈ្មោះអ្វីដែរមីង?

ខ៖ ឈ្មោះតាកោយ យាយហេង។

ក៖ តាកោយ យាយហេន?

ខ៖ យាយហេង។

ក៖ យាយហេង?

ខ៖ ចាស។

ក៖ ពួកគាត់ណឹងនៅខាងព្រែកទាល់?

ខ៖ ខាងព្រែកទាល់។

ក៖ ចុះកាលអ្នកមីងកើតមកណឹងអ្នកមីងទាន់ពួកគាត់ទេអ្នកមីង?

ខ៖ ខ្ញុំអត់ទាន់ទេ។

ក៖ អត់ទាន់ទាំងអស់ម៉ង?

ខ៖ អត់ទាន់យាយខ្ញុំ ចាសអត់ទាំងអស់ គាត់ខូចមុនអស់។

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសអត់ទេអ្នកមីង?

ខ៖ អ្នកទេគ្រូ។

ក៖ ចុះកាលពីក្មេងអ្នកមីងបានទៅរៀនទេអ្នកមីង?

ខ៖ អត់ កាលពីក្មេងម៉ែឲ្យទៅរៀនទៅគ្រូវាយ កាលនោះយើងអាមួយហ៊ឺដែលអត់ខ្លាំងដែលវៀតណាមរំដោះបាននោះ អត់ខ្លាំងទៅខ្ញុំទៅរៀនទៅខ្ញុំឃើញគេហូប ឃើញគេហូបទៅខ្ញុំឈរមើលគេគ្រូមកវាយខ្ញុំ វាយខ្ញុំទៅខ្ញុំខឹងគ្រូវាយខ្ញុំមិនបានធ្វើអីសោះគ្រូវាយខ្ញុំខ្ញុំគប់គ្រូនិងក្តារខៀនខ្ញុំរកទៅផ្ទះខ្ញុំឈប់រៀនរហូត គ្រាន់តែខ្ញុំឈរមើលគេវាយខ្ញុំដែរ ទៅក៏ខ្ញុំឈប់រៀនថាគ្រូអីគ្រូអញ្ចេះមិនបានទៅដណ្តើមគេផងគ្រាន់តែឈរមើលគេមកវាយឯងដែរទៅខ្ញុំឈប់រៀន ដល់មកឯណេះវិញម៉ែខ្ញុំឲ្យរៀនទៀតខ្ញុំអត់រៀនទេខ្ញុំថាខ្ញុំឈប់រៀនហើយ គ្រូអត់ត្រឹមត្រូវទេមិនបានធ្វើអីក៏វាយដែរបានរៀនតែបងប្រុសខ្ញុំគាត់រៀន។

ក៖ អញ្ចឹងអ្នកមីងចេះអាន និងចេះសរសេរអក្សរខ្មែរទេមីង?

ខ៖ អត់ ចេះតែសរសេរឈ្មោះឯងតែមួយអង្គគត់។

ក៖ ចុះអ្នកមីងមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥឡូវមានទេ?

ខ៖ គ្រូដើរអត់ដែលចេះមានមិត្តភិក្តផងខ្ញុំដើរដូចខ្ញុំកូនប្រុសខ្ញុំពីក្រមុំខ្ញុំស្លៀកពាក់ដូចកូនប្រុសខ្ញុំអត់ដែលដើរមានមិត្តភិក្តទេ ម៉ែខ្ញុំគាត់ធ្លាប់ប្រដៅថាដើរយើងដើរមានមិត្តភិក្តច្រើនវាច្រើនតែរឿង ដល់ចឹងហើយខ្ញុំអត់ដែលដើរមានគ្នា តែកូនខ្ញុំសព្វថ្ងៃក៏ខ្ញុំប្រដៅអត់ឲ្យដើរមានគ្នាក្រៅពីបងប្អូនខ្លូនឯងកុំដើរឲ្យសោះ ខ្ញុំអត់ឲ្យខ្ញុំដើរទេវាស្ពាយតែរឿងមកផ្ទះ ទាំងតូចទាំងធំខ្ញុំអត់ឲ្យដើរមានគ្នាទេបានប្រពន្ធក៏ដោយក៏ខ្ញុំអត់ឲ្យដើរមានគ្នាទេ តែមានគ្នាណារឿងក្រឡេមក្រឡើមខ្ញុំថាឲ្យភ្លាមបំបែកភ្លាមគេយកតែរឿងឲ្យយើង ហើយតាំងពីខ្ញុំរហូតដល់កូនខ្ញុំអត់ឲ្យកូនខ្ញុំដើរមានគ្នា យើងចង់រកអីធ្វើតែយើងទៅធ្វើអីធ្វើតែយើងទៅខុសអី កាចអីតែយើងទៅកុំឲ្យគេថាយើងនេះនាំគេហើយមានពាក្យណាយើងគេមកនាំយើងចឹងវារឿងចឹងហើយខ្ញុំអត់ឲ្យដើរមានគ្នា។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ប្តីខ្ញុំឈ្មោះមុំ ម៉េត។

ក៖ ចុះគាត់សព្វថ្ងៃនេះនៅឯណាដែរមីង?

ខ៖ គាត់ខូចហើយគ្រូ ខូចឆ្នាំទៅមិញ ខូចកាលយើងចូលឆ្នាំចិន មុនចូលឆ្នាំចិន ធ្វើបុណ្យគាត់រួចថ្ងៃណឹង ព្រឹកឡើងចូលឆ្នាំចិនបណ្តោយ។

ក៖ ចុះកាលអ្នកមីងរៀបអាពាហ៍ពិពាហ៍ណឹង រៀបការជាមួយគាត់ណឹងនៅឆ្នាំណាដែរអ្នកមីង?

ខ៖ ភ្លេចហើយលោកគ្រូមិនដឹងឆ្នាំណា អានោះឡើង២២ឆ្នាំហើយ ខ្ញុំការបានមួយឆ្នាំបានខ្ញុំមានអានោះ ២២ឆ្នាំហើយខ្ញុំការជាមួយគាត់ ប្រហែល២៣ណឹងឯងខ្ញុំការគាត់បានមួយឆ្នាំបានខ្ញុំមានអាធំ។

ក៖ ចុះអ្នកមីងអាចប្រាប់បន្តិចបានទេថាការរៀបអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងចិត្តខ្លួនឯងដែរមីង?

ខ៖ ឪពុកម្តាយគ្រូ តែការយើងការជំនាន់ដើមយើងមិនមានគ្រឿងគ្រៅអីទេតែសាមញ្ញៗវាតែងគ្រឿងដែរក្រៅតែងគ្រឿងបន្តិចបន្តួចវាមិនមានដូចយើងសព្វថ្ងៃសំបូរសប្បាយ
ចឹងទេ។

ក៖ ចុះអ្នកមីងចាំទេថាបានថ្លៃជំនូនប៉ុន្មានដែរពីស្វាមីកាលណឹង?

ខ៖ កាលនោះប៉ុន្មានទេ ថានៅជំនាន់នោះយើងនៅចាយក្រដាស៥កាក់ អាមួយរៀលខ្មែរយើងនៅឡើយ ចាសកាលនោះគេជូនម៉ែខ្ញុំ៥០ ម៉ែខ្ញុំយកពីគេតែ៥០ទេ កាលនោះខ្ញែយើងក៏ថោក ប្រាក់វាថ្ងៃយើងខ្ញែថោកដែរហើយបានសល់លុយតិចតួចវិញ ម៉ែខ្ញុំសល់លុយតិចតួច។

ក៖ ចុះអ្នកមីងអាចប្រាប់បានទេពីពេលវេលាដែលអ្នកមីងជួបគ្នាជាមួយស្វាមីដំបូង ជួបគ្នានៅឯណា ហើយហេតុអីក៏ស្រលាញ់គ្នាដែរចឹងអ្នកមីង?

ខ៖ គាត់នៅឯទន្លេសនោះទេប្តីខ្ញុំតែគាត់មករកនៅឯណេះ ទៅក៏គាត់ឃើញខ្ញុំក៏គាត់ចូលនិយាយខ្ញុំអត់ដែលបានស្រលាញ់គ្នា ដល់ចូលនិយាយខ្ញុំទៅក៏បងប្អូនម៉ែឪទុកដាក់ឲ្យទៅក៏ខ្ញុំតាមគាត់ខ្ញុំអត់ប្រឆាំងទេ ទៅក៏ខ្ញុំសុខគ្នារហូតគាត់មិនដែលវាយមិនដែលគុតខ្ញុំទេ មានតែខ្ញុំតេចិត្តអាក្រក់ខ្ញុំដឹងទៅខ្ញុំទាញដីទាញជើងគាត់ខឹងគាត់ផឹក ក្រវីក្រវត់គាត់ប៉ុនមិនដែលធ្វើអីគាត់ធ្ងន់ទេគ្រាន់តែក្រវីក្រវត់គាត់ទៅឲ្យគាត់ឈប់ផឹក។

ក៖ ចឹងអ្នកមីងហេតុអីក៏ជ្រើរើសរៀបការជាមួយគាត់ដែរអ្នកមីង?

ខ៖ នឹកឃើញថាពឹងគាត់បានម៉ែឪទុកដាក់ហើយនឹកឃើញវាសាកសម ទៅក៏រៀបរួចអីរួចណឹងឯងក៏វាសមសួននិងគេនិងឯងគាត់មិនដែលធ្វើបាបមិនដែលវាយគុតយើងមិនដែលជេរប្រចោរយើងឲ្យខ្មាស់គេទេ ទោះបីក្រលំបាកវេទនាយ៉ាងណាក៏ដោយគេនាំប្តីប្រពន្ធរក ហើយណាមួយប្រសិនជាគាត់រកតែគាត់អញ្ចេះគាត់មិនឲ្យខ្ញុំចេញពីផ្ទះទេ មិនឲ្យខ្ញុំទៅរកអីទេខ្លាចប្រពន្ធឈឺ ចាស់ៗខ្លួនហើយ ទៅបានចេះតែនៅរួមរស់ជាមួយគាត់ទៅគាត់មិនដែលធ្វើបាបអីយើងផង ទោះបីជាចិត្តយើងមិនបានស្រលាញ់ម្តាយទុកឪពុកដាក់នៅយូរៗក៏ថែរក្សាគ្នាធម្មតាដូចគេដូចឯងដែរអត់មានរឿងមានរ៉ាវអី។

ក៖ ចុះតាំងពីក្មេងមកដល់ពេលនេះតើអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមជីវិត និងគ្រួសារដែរមីង?

ខ៖ គ្រូអើយមានរបរលើកមុនកម្មករលីសែងតាមឡានខ្ញុំ មុនដំបូងបង្អស់ខ្ញុំសែងត្រីតោន ត្រីជាមួយហ៊ឺគេហៅត្រីជានោះខ្ញុំសែងត្រីតោនក្រុមស្រីៗ ដល់ពេលអស់ពីណឹងមកសព្វថ្ងៃគេបំបាត់ក្រុមស្រីអស់អាត្រីជាណឹងទៅខ្ញុំធ្វើឥវ៉ាន់ឡានតាឆាយ នាំបងប្អូនធ្វើឥវ៉ាន់ឡានតាឆាយទៅក៏ប្តីខ្ញុំសែងត្រីតិចតួចកម្មករគេដល់ពេលដែល បងប្អូនខ្ញុំរៀងចាស់ខ្លួនទៅទ្រុឌទ្រោមនឹកឃើញនាំបងប្អូនឈប់ទៅទៅក៏ខ្ញុំដើរបេះបន្លែ បេះត្រកួូនដកព្រលិតអីលក់បើខែប្រាំងឡើង ខ្ញុំនាំប្តីប្រពន្ធខ្ញុំជិះកង់ទៅឯលើៗនោះទៅរកបេះតាមអូរតាមអី មានការបរអីទេដល់សព្វថ្ងៃអត់ពីប្តីទៅក៏ធ្លាក់ខ្លួនឈឺដែរខ្ញុំ វាឈឺចាប់ឈឺពីវស្សាវមិញដល់ឥឡូវមិនទាន់បាត់ផង នៅជំពាក់ពេទ្យនី៤ ១០ ២០ម៉ឺនមិនទាន់សងគេរួចអស់ ព្រឹកមិញកូនទៅរកលុយបាន២ម៉ឺនទៅចាក់ថ្នាំអស់ជំពាក់គេថែមមួយម៉ឺនទៀត គាត់ចេះតែឲ្យជឿដល់ខ្ញុំបានទៅខ្ញុំចេះតែបន្តោះឲ្យគាត់។

ក៖ ចុះអ្នកមីងមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេមីង?

ខ៖ ខ្ញុំចិញ្ចឹមដែរជ្រូក១ ២ ខ្ញុំចិញ្ចឹមប៉ុនមិនដែលមានលុយដាក់ច្រើននិងគេ ដើរសែងទម្រាំបានមកផ្សំៗទម្រាំបានកូនជ្រូកមួយអញ្ចេះចង់ងាប់ចង់រស់ បើមានលុយចេះតែចង់ដាក់ហើយលោកគ្រូអើយប៉ុន្តែយើងវាអត់លុយ ដល់មកឥឡូវអត់ពីប្តីទៀតក៏ឈឺខ្លួនឯងទៀត ដេកហូបតែជាមួយកូននោះកូនជួលកន្ទេលនៅលើមីស្រី ល្ងាចមិញបានលុយ៣០០០។

ក៖ តាំងពីក្មេងមកដល់ពេលនេះតើជីវិតមីងមានការផ្លាស់ប្តូរអ្វីខ្លះដែរមីង?

ខ៖ ថាធម្មតាទេគ្រូអត់មានមានឯណាលើសនេះទេ ក្រក៏វាមិនហួូសនេះដែរតែប៉ុណ្ណេះឯង តែកាលប្តីនៅទៅវាគ្រាន់យើងបានគ្រប់គ្រាន់មិនសូវគិតគូរច្រើន អាណាកូនរៀនថ្នាក់ធំៗ ដល់អត់ពីប្តីអញ្ចេះខ្លួនឯងឈឺផងអាណាគិតកូនរៀនអត់មានលុយឲ្យកូនរៀនហើយធ្លាក់ខ្លួនឈឺកូនទៅរៀនមួយថ្ងៃ១០០០ក៏មានដែរថ្នាក់ទី៨ កូនខ្ញុំអាប្រុសណឹងថ្នាក់ទី៨ មីស្រីនេះថ្នាក់ទី៥កូនទៅរៀនមួយថ្ងៃ១០០០ មិនមានលុយឲ្យកូនទៅរៀន ពេលអាបងនោះរៀនព្រឹកមកពីនោះវិញមកពីរៀនវិញល្ងាចឡើងឡើងជួលកន្ទេលមីស្រីនេះរៀនល្ងាចមកពីរៀនវិញ ម៉ោង៥ពេលនេះអីចឹងដាក់ការបូបអីផ្លាស់ខោអាវឡើងទៅជួយជួលបង វេទនាណាស់លោកគ្រូអើយតាំងពីប្តីងាប់ទៅ ដល់ពេលខ្ញុំនៅជាខ្ញុំឡើងទៅជួល ដល់ខ្លួនឈឺចឹងទៅឡើងទៅអត់រួចវាហត់ណាមួយយើងនៅឈឺប្រឹងដើរខ្លាំងវាធ្វើទុកបានកូនគេអត់ឲ្យឡើងទៅ ដល់ថ្ងៃនោះឡើងទៅហត់ចង់ដាច់ខ្យល់ឈប់៣ដងហើយឈប់ទៀតគេឈប់ឲ្យឡើង។

ក៖ ចុះអ្នកមីងអាចប្រាប់បានទេថាពេលវេលាណាមួយក្នុងជីវិតអ្នកមីងដែលអ្នកមីងសប្បាយចិត្តជាងគេដែរមីង?

ខ៖ ជួបជុំកូនប្តីអីណឹងឯងលោកគ្រូគ្មានអីសប្បាយចិត្តក្រៅពីជួបជុំកូនទោះបីអត់អីស៊ីក៏សប្បាយចិត្ត ដល់អស់ប្តីទៀតក៏នៅតែកូនឲ្យតែបានកូនមកជុំសប្បាយចិត្តណាស់ ទោះបីថាងាប់ក៏បិទភ្នែកជិតដែរតែកូននៅជុំ។

ក៖ ចុះកាលពីនៅក្មេងអ្នកមីងធ្លាប់មានក្តីស្រមៃថាធំឡើងចង់ធ្វើអ្វីទេមីង?

ខ៖ ស្រម៉ៃណឹងឯងលោកគ្រូតែទៅវាអត់រួចដែលយើងក្រ។

ក៖ អ្នកមីងចង់ធ្វើអ្វីដែរ?

ខ៖ ចង់ពីតូចទៅធំឡើងចង់ធ្វើគ្រូបង្រៀនគ្រូអីដល់ពេលដែលយើងអត់ចេះអក្សរយើងទៅអត់រួច ចេះតែចង់ធ្វើ។

ក៖ បាទចឹងទាក់ទងជាមួយចំណង់ចំណូលចិត្តអ្នកមីងម្តង តាំងពីក្មេងមកដល់ពេលនេះអ្នកមីងចូលចិត្តពិសារម្ហូបណាជាងគេ ឬក៏សម្លរណាដែរមីង?

ខ៖ សម្លរប្រហើរ និងទឹកគ្រឿងតែ២មុខណឹងឯង។

ក៖ ចុះអ្នកមីងជាអ្នកចូលចិត្តស្តាប់ចម្រៀងទេ?

ខ៖ ចូលចិត្តដែរតើលោកគ្រូ ចូលចិត្តអាបទយើងពីដើមៗដល់បទសម័យខ្ញុំស្តាប់អត់ចូលត្រចៀក ចាសបទយើងពីដើមបានពិរោះ បទស៊ិន ស៊ីសាមុតអី រស់ សេរីសុទ្ធាអី និយាយទៅឲ្យតែបទចម្រៀងពីដើមចូលចិត្តទាំងអស់។

ក៖ បាទមីង ចុះមីងមានចេះលេងឧបករណ៍តន្រ្តីទេ ចេះលេងភ្លេងទេ?

ខ៖ អត់។

ក៖ ចុះកាលពីនៅក្មេង ពេលភ្ជុំបិណ្ឌ ចូលឆ្នាំអ្នកមីងធ្លាប់បានទៅលេងល្បែងប្រជាប្រិយអ្វីខ្លះដែរតាមវត្តតាមអី?

ខ៖ ខ្ញុំរាំធូន ដើររាតែធូន មិនដែលបានទៅលេងអីនិងគេផង។

ក៖ ពូកែរាំ?

ខ៖ ទេរាំកាល ខ្ញុំរាំលក់សំបុត្រយកលុយដាក់វត្ត អត់បានរាំយកលុយខ្លួនឯងទេមួហ៊ឺយើងលក់សំបុត្រនោះយើងជ្រើសរើសកូនតាមភូមិណា រាំយកលុយកសាងវត្ត ខ្ញុំទៅរាំដល់ព្រែកទាល់នោះ យកលុយធ្វើវត្តព្រែកទាល់បានមួយ នាំបងប្អូនរាំគេមកសុំម៉ែឪយើងត្រឹមត្រូវគ្រូ។

ក៖ ចុះមកដល់សព្វថ្ងៃនេះអ្នកមីងមានកូន និងចៅប៉ុន្មាននាក់ដែរអ្នកមីង?

ខ៖ ចៅមានតែមួយទេគ្រូ កូនមាន៣។

ក៖ អញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ្នកមីង ឬក៏ទូន្មានទៅកាន់ពួកគាត់ទេថាតើពួកគាត់គួរតែធ្វើជាមនុស្សបែបណា ឬក៏រស់នៅបែបណាក្នុងសង្គមដែរមីង?

ខ៖ ចាស ចង់ទូន្មានឲ្យជៀសតែពីថ្នាំញៀន ស្រាបាយភ្លើតភ្លើនធ្វើស្ទាវឲ្យគេជៀសឲ្យផុតពីទីណឹងបានគេមានសុខសប្បាយលោកគ្រូ ហើយបាននែសុភមង្គលក្នុងក្រុមគ្រួសារបើយើងប្រព្រឹត្តអំពើនោះហើយយើងអត់មានសុខទេ សុទ្ធតែអំពើដែរច្បាប់គេអត់ត្រូវការ សង្គមគេអត់ត្រូវការយើងទេអារបស់ណឹង ខ្ញុំផ្តាំតែប៉ុណ្ណឹងឲ្យក្មេងៗសារក្រោយចាំទុកប៉ះពាល់អារបស់ណឹងទៀត ស្រណោះម៉ែស្រណោះឪខំចិញ្ចឹមយើងសំ
បើមណាស់។

ក៖ បាទ ចឹងខ្ញុំសូមអរគុណដល់អ្នកមីងដែលបានចំណាយពេលវេលាសម្ភាន៍ជាមួយខ្ញុំ ខ្ញុំសូមជូនពរឲ្យអ្នកមីងមានសុខភាពល្អ មានសំណាងល្អ និងមានសុខភមង្គលក្នុងក្រុមគ្រួសារមីងណា។

ខ៖ ចាសអរគុណ។